TARYBOS REGLAMENTAS (EB) Nr. 613/2009
2009 m. liepos 6 d.
dėl korekcinių koeficientų, nuo 2008 m. liepos 1 d. taikytinų į trečiąsias šalis paskirtų Europos Bendrijų pareigūnų, laikinųjų darbuotojų ir sutartininkų atlyginimams, nustatymo
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Reglamentu (EEB, Euratomas, EAPB) Nr. 259/68 (1) nustatytus Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas, ypač į jų X priedo 13 straipsnio pirmą pastraipą,
atsižvelgdama į Komisijos pasiūlymą,
kadangi:
(1)
Reikėtų atsižvelgti į pragyvenimo Bendrijai nepriklausančiose šalyse išlaidų pokyčius ir todėl nustatyti koeficientus, nuo 2008 m. liepos 1 d. taikytinus į trečiąsias šalis paskirtų Europos Bendrijų pareigūnų, laikinųjų darbuotojų ir sutartininkų atlyginimams, išmokamiems paskyrimo vietos šalies valiuta.
(2)
Korekciniai koeficientai, naudoti atlyginimams apskaičiuoti remiantis Reglamentu (EB) Nr. 624/2008 (2), gali lemti atgaline data taikomą atlyginimo padidinimą arba sumažinimą.
(3)
Reikėtų numatyti išmokėjimą atgaline data tais atvejais, kai dėl naujų korekcinių koeficientų atlyginimas padidėjo.
(4)
Reikėtų numatyti sumų, permokėtų tuo atveju, kai dėl naujų korekcinių koeficientų atlyginimas sumažėjo, susigrąžinimą už laikotarpį nuo 2008 m. liepos 1 d. iki šio reglamento įsigaliojimo dienos.
(5)
Reikėtų numatyti, kad lėšas susigrąžinti būtų galima už ne ilgesnį kaip šešių mėnesių laikotarpį iki šio reglamento įsigaliojimo dienos ir per ne ilgesnį kaip dvylikos mėnesių laikotarpį nuo minėtos dienos - kaip ir Europos Bendrijų pareigūnų ir kitų tarnautojų atlyginimams bei pensijoms Europos bendrijoje taikomų korekcinių koeficientų atveju,
PRIĖMĖ ŠĮ REGLAMENTĄ:
1 straipsnis
Nuo 2008 m. liepos 1 d. į trečiąsias šalis paskirtų Europos Bendrijų pareigūnų, laikinųjų darbuotojų ir sutartininkų atlyginimams, išmokamiems paskyrimo vietos šalies valiuta, taikomi šio reglamento priede nurodomi korekciniai koeficientai.
Atlyginimams apskaičiuoti naudojami valiutos keitimo kursai nustatomi remiantis Finansinio reglamento įgyvendinimo taisyklėmis ir atitinka pirmoje pastraipoje nurodytą datą.
2 straipsnis
1. Kai dėl priede nustatytų korekcinių koeficientų atlyginimas padidėja, institucijos išmoka sumas atgaline data.
2. Kai dėl priede nustatytų korekcinių koeficientų atlyginimas sumažėja, institucijos susigrąžina permokėtas sumas atgaline data už laikotarpį nuo 2008 m. liepos 1 d. iki šio reglamento įsigaliojimo dienos.
Permokėtos lėšos susigrąžinamos atgaline data už ne ilgesnį kaip šešių mėnesių laikotarpį iki šio reglamento įsigaliojimo dienos. Lėšos susigrąžinamos per ne ilgesnį kaip dvylikos mėnesių laikotarpį nuo minėtos dienos.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. liepos 6 d.